b'\n_START_ARTICLE_\nFran\xc3\xa7oise-Marie de Bourbon\n_START_SECTION_\nLiv og virke\n_START_PARAGRAPH_\nFran\xc3\xa7oise-Marie ble f\xc3\xb8dt og vokste opp p\xc3\xa5 slottet Maintenon sammen med sine s\xc3\xb8sken og ble deretter f\xc3\xb8rt til Versailles for \xc3\xa5 hilse p\xc3\xa5 sine foreldre. Hun ble beskrevet av sine omgivelser som vakker, kvikk, svikefull og sv\xc3\xa6rt stolt over at hennes far var Frankrikes konge. Forholdet til foreldrene tok slutt i 1680, mye p\xc3\xa5 grunn av hennes mors deltagelse i giftmordaff\xc3\xa6ren omkring La Voisin. Den 22. november 1681 ble hun og hennes bror Louis-Alexandre anerkjent av sin far (som hans barn) og fikk titlene mademoiselle de Blois og greve av Toulouse; hennes mors navn ble ikke nevnt ettersom hun var gift og hennes ektemann kunne hevde sine rettigheter over hennes barn. Hun hadde et n\xc3\xa6rt forhold til sine br\xc3\xb8dre, men ikke til sine s\xc3\xb8stre eller sin halvbror, tronf\xc3\xb8lgeren._NEWLINE_Hennes far Ludvig XIV arrangerte ekteskap mellom henne og hennes fetter, prins Filip, hertug av Chartres, den framtidige hertug av Orl\xc3\xa9ans. Dette sjokkerte hans svigerinne, Filips mor Elisabeth Charlotte av Pfalz, som avskydde sin svogers barn utenfor ekteskap, og hun markerte sin misn\xc3\xb8ye gjennom \xc3\xa5 gi sin s\xc3\xb8nn, som hadde g\xc3\xa5tt med p\xc3\xa5 giftem\xc3\xa5let, et \xc3\xb8refik framfor hele hoffet og deretter vende ryggen til kongen. Ludvig ga samtidig et embete til brudgommen, en formue til hans fars barndomsvenn og eiendomsretten til hjemmet til hans foreldre. Selv sa Fran\xc3\xa7oise-Marie: \xc2\xabJeg bryr meg ikke om han elsker meg, bare han gifter seg med meg\xc2\xbb. Vielsen skjedde den 18. februar 1692 i Versailles og ble foretatt av kardinal de Bouillon, som ble hentet tilbake for seremonien ettersom han hadde tidligere blitt forvist etter \xc3\xa5 ha nektet \xc3\xa5 utf\xc3\xb8re vielsen mellom hennes s\xc3\xb8ster mademoiselle de Nantes og hertugen av Bourbon: ved den p\xc3\xa5f\xc3\xb8lgende banketten i n\xc3\xa6rv\xc3\xa6r av den landflyktige kong Jakob II av England og ved de nygiftes sengeseremoni var det den landsforviste dronningen av England, Maria av Modena, som fikk \xc3\xa6ren av \xc3\xa5 rekke den nye hertuginnen av Chartres hennes nattskjorte. Hennes medgift ble fastlagt til 2 millioner livres, dobbelt s\xc3\xa5 mye som hennes eldre s\xc3\xb8ster Louise Fran\xc3\xa7oise tidligere hadde mottatt ved hennes bryllup med hertugen av Bourbon._NEWLINE_Forholdet mellom Fran\xc3\xa7oise-Marie og Filip var ulykkelig. Filip h\xc3\xa5net henne ved \xc3\xa5 kalle henne for \xc2\xabmadame Lucifer\xc2\xbb og selv var hun hyppig beruset. Som hertuginne av Chartres var hun den tredje damen i rang ved hoffet etter tronf\xc3\xb8lgerens hustru og sin svigermor. Hun kom ikke overens med sin svigermor som aldri lot henne glemme at hun var en bastard. Selv ville hun gi sine barn samme rang som en konges legitime barnebarn, men faren verget seg ettersom de ville krenke etiketten ved hoffet. Da hun ved sin svigerfars d\xc3\xb8d i 1701 ble hertuginne av Orl\xc3\xa9ans rykket hun opp til \xc3\xa5 bli hoffets andre dame i rang. Svigermoren hadde d\xc3\xb8dd etter en krangel med sin bror kongen over at hennes ektemann hadde vist fram sin elskerinne Marie-Louise de S\xc3\xa9ry for henne._NEWLINE_Mens hennes ektemann og s\xc3\xb8sken brukte tiden p\xc3\xa5 kj\xc3\xa6rlighetsaff\xc3\xa6rer, levde Fran\xc3\xa7oise-Marie et rolig luksusliv uten skandaler og omgikk mest sine kusiner p\xc3\xa5 morssiden, som hertuginnen av Sforza og greveparet Castries som var hennes hoffdame og hoffmann. Hun sto meget n\xc3\xa6r sin eldste s\xc3\xb8nn, som til svigermorens klage lignet mest p\xc3\xa5 henne. Da hennes mor d\xc3\xb8de i 1707 ble hun og hennes s\xc3\xb8sken nektet \xc3\xa5 b\xc3\xa6re s\xc3\xb8rgekl\xc3\xa6r, men de demonstrerte likevel sorgen ved \xc3\xa5 ikke g\xc3\xa5 p\xc3\xa5 hoffets fester. Fran\xc3\xa7oise-Marie befant seg i en lang og bitter strid med sin s\xc3\xb8ster Louise-Fran\xc3\xa7oise om sp\xc3\xb8rsm\xc3\xa5let om etikette._NEWLINE_Da hennes ektefelle i 1715 ble Frankrikes regent som formynder for Ludvig XV av Frankrike rykket Fran\xc3\xa7oise-Marie ytterligere opp i rang og ble Frankrikes f\xc3\xb8rste dame og hoffets vertinne. Da maken d\xc3\xb8de i 1723 trakk hun seg tilbake til sitt slott Saint-Cloud._NEWLINE_Fran\xc3\xa7oise Marie d\xc3\xb8de den 1. februar 1749 ved Palais Royal i Paris etter lengre tids sykdom.'